สพฐ. กำชับโรงเรียน-เขตพื้นที่ เฝ้าระวังเยาวชนเล่นพนันบอล หนุนเด็กดูบอลโลกอย่างสร้างสรรค์
นายอัมพร พินะสา เลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า สำนักงานคณะกรรมการการศึกษาขั้นพื้นฐาน (สพฐ.) ได้ส่งหนังสือถึงสำนักงานเขตพื้นที่การศึกษาทุกแห่ง เรื่อง มาตรการป้องกันการเล่นพนันฟุตบอลในสถานศึกษา เพื่อเฝ้าระวังสถานการณ์การพนันบอลในช่วงการแข่งขันฟุตบอลโลก วันที่ 20 พฤศจิกายน -18 ธันวาคมนี้ ด้วยสถานการณ์ปัจจุบันมีเด็กและเยาวชนเข้าไปเกี่ยวข้องกับการพนันเป็นจำนวนมาก โดยขอให้สำนักงานเขตพื้นที่การศึกษา แจ้งสถานศึกษาในสังกัดดำเนินการป้องกันและร่วมมือกับภาคีเครือข่ายร่วมกันสอดส่องดูแล หากมีเหตุให้รายงานในระบบ MOE Safety Center โดยด่วน / สร้างภูมิคุ้มกันทางสังคมที่เน้นการป้องกันไม่ให้นักเรียนเข้าไปเกี่ยวข้องกับการพนันฟุตบอลทุกชนิด / ให้สถานศึกษาทุกแห่งกำหนดมาตรการเข้มงวดกวดขันไม่ให้นักเรียนและบุคลากรทางการศึกษาเล่นการพนันทุกประเภทในพื้นที่สถานศึกษา หากมีนักเรียนเล่นการพนัน ควรกำหนดโทษให้เหมาะสมโดยยึดหลักตามระเบียบกระทรวงศึกษาธิการ ว่าด้วยการลงโทษนักเรียนและนักศึกษา พ.ศ. 2548 / พร้อมส่งเสริมให้สภานักเรียนหรือชมรมของนักเรียน จัดกิจกรรมรณรงค์การเชียร์ฟุตบอลที่ปลอดการพนัน/ และให้สถานศึกษาทุกแห่ง ประสานพนักงานเจ้าหน้าที่ส่งเสริมความประพฤตินักเรียนและนักศึกษา (พสน.) สังกัดสำนักงานเขตพื้นที่การศึกษา ร่วมกับเจ้าหน้าที่ตำรวจสอดส่องและกวดขันการเล่นพนันของเยาวชนอย่างเข้มงวด.ทั้งนี้ ตามข้อห่วงใยของ รัฐมนตรีว่าการกระทรวงศึกษาธิการ นอกจากการเฝ้าระวังการเล่นพนันฟุตบอลในเด็กและเยาวชนแล้ว ขอให้สถานศึกษา ส่งเสริมกิจกรรมการดูฟุตบอลโลกอย่างสร้างสรรค์ไปพร้อมกัน เพื่อเป็นแรงบันดาลใจในการเล่นกีฬา และได้ประโยชน์จากการรับชมการแข่งขัน และขอให้ทางสถานศึกษาพิจารณาหาแนวทางที่เหมาะสม เช่น อาจจะบันทึกเฉพาะไฮไลต์การแข่งขัน หรือทั้งหมดตามความเหมาะสม แล้วนำมาเปิดให้นักเรียนดูในช่วงพักกลางวัน และอาจจะถือโอกาสนี้ให้เด็กได้เรียนรู้ควบคู่กันไปด้วย ซึ่งสามารถประยุกต์กับการเรียนรู้ได้ในทุกกลุ่มสาระฯ พร้อมประชาสัมพันธ์และสื่อสารทำความเข้าใจกับประชาชนอย่างต่อเนื่อง